cy en cy cy cy de de es fr es cy en de cy sv fr en fy pam ceb fr cy en cy en es en de cy cy cy en cy cy cy cy de en nl nah de cy en cy de es de fr cy it bn cy en cy cy en cy cy jbo cy en nl en en cy ku es de cy de fr fr pt cy nl es cy cy en de cy sv fr en fy pam ceb fr cy en de cy es ceb cy cy cy cy cy cy cy cy cy cy cy en cy cy en su de cy cy af cy cy en cy en es
Cronfa Leol Caerdydd yn cyrraedd y nod | Eisteddfod Genedlaethol
Skip to main content Skip to secondary menu
Medal Syr Thomas Parry-Williams - er clod
Ymuno â thîm Eisteddfod 2021
Pentref Gwyddoniaeth a Thechnoleg
Shw'mae Su'mae: Dysgu Cymraeg
Mas ar y Maes
Cronfa Leol Caerdydd yn cyrraedd y nod
Heddiw (11 Gorffennaf), cyhoeddwyd fod y Gronfa Leol wedi cyrraedd y nod ariannol o £320,000, a hynny gyda bron i fis i fynd tan Eisteddfod Genedlaethol Caerdydd
Wrth groesawu’r newyddion, talodd Cadeirydd y Pwyllgor Gwaith, Ashok Ahir, deyrnged i’r gwirfoddolwyr sydd wedi gweithio’n galed dros gyfnod o bron i ddwy flynedd er mwyn sicrhau llwyddiant yr ŵyl a gynhelir ym Mae Caerdydd o 3-11 Awst.
Dywedodd, “Mae mor braf cyhoeddi’r newyddion ardderchog heddiw ein bod wedi llwyddo i gyrraedd targed y Gronfa Leol.  Mae’r tîm i gyd yn haeddu’r llwyddiant yma ac rwy’n ddiolchgar iawn i bawb sydd wedi gweithio mor galed dros yr Eisteddfod ar draws y ddinas am bron i ddwy flynedd.
“Dyw codi arian byth yn hawdd, ac mae’r hinsawdd economaidd yn parhau’n anodd, ond mae’r tîm wedi dyfalbarhau ac wedi meddwl am ffyrdd newydd o godi arian - o redeg rasys i ddringo mynyddoedd, ac o drefnu teithiau tywys hanesyddol i werthu siampên a chynhyrchu mapiau.  Mae’r syniadau wedi llifo a’r arian wedi cyrraedd y Gronfa.
“Braf oedd gweld nifer fawr o bobl ifanc yn rhan o’r tîm, criw nad oeddent wedi bod yn rhan o ymgyrch fel hon o’r blaen, ac rwy’n gobeithio eu bod nhw wedi mwynhau’r gwaith ac y bydd nifer ohonyn nhw’n parhau i drefnu gweithgareddau a digwyddiadau Cymraeg yn eu cymunedau yn y dyfodol.
“Diolch hefyd i bawb a ddaeth i’n cefnogi ni drwy fynychu’r digwyddiadau.  Mae pob un digwyddiad wedi bod yn bwysig i’r gronfa ac wedi ein helpu ni i gyrraedd y nod.  Roedd yn wych gweld cymaint o wynebau newydd yn cefnogi’r achos, yn ogystal â’r rheiny sydd wedi cefnogi gweithgareddau Cymraeg yn y brifddinas dros y blynyddoedd.
“Mae llai na mis i fynd erbyn hyn, a’r hyn sydd angen i ni’i wneud dros yr wythnosau nesaf yw annog cymaint o bobl â phosibl i ddod i grwydro’r Maes yn ystod yr wythnos.  Rydw i’n awyddus iawn i ni annog pobl nad ydyn nhw wedi ymweld â’r Eisteddfod o’r blaen – y gynulleidfa anghyfarwydd a newydd i ddod i gael blas ar yr ŵyl, ac i weld beth sydd gan yr Eisteddfod, y Gymraeg a’n diwylliant i’w gynnig.
“Diolch yn fawr iawn am bob cefnogaeth wrth gyrraedd targed y Gronfa Leol ac edrychaf ymlaen at groesawu pawb i’r Bae o 3-11 Awst ar gyfer Eisteddfod ac wythnos i’w chofio.”
Am ragor o wybodaeth am yr Eisteddfod ewch i www.eisteddfod.cymru.
Derbyniwch y newyddion diweddaraf
Dyluniwyd ac adeiladwyd gan Hoffi.com, gan ddefnyddio Drupal.